Jutarnji list danas je objavio intervju s Edom Maajkom, pod naslovom „Bio sam nabrijani antikapitalist i đubre, no Židovi su me naučili pameti“. Neobjašnjivo je kako se uredništvo ove tiskovine odlučilo za ovaj naslov, jer o tome da je netko nekoga naučio pameti u samom intervjuu nema nikakvoga traga.

„Podsjećam da je isti taj Jutarnji list dan nakon mog vjenčanja imao naslov u kojem se kaže da sam ja prešao na judaizam. Izgleda da su opsjednuti tim judaizmom“, reagirao je Edo nakon što je objavljen intervjuu, a dijelove intervjua, skupa s naslovom, prenio niz medija u regiji, nanoseći tako nepopravljivu štetu vrlo značajnom glazbeniku na ovim prostorima.

NOVI SPOT EDE MAAJKE: „Ne mogu disat“

„Naslov nema ama baš nikakve veze s onim o čemu sam razgovarao s novinarom Jutarnjeg, Predragom Žukinom, niti sam takvo što ikada izgovorio. Radi se o idiotizmu izvučenom iz konteksta i prema kojem ja, valjda, ispadam kapitalist i branitelj nečega što ne volim. Kapitalizam je za mene jedna od rijetko smrdljivih pojava koja ubija pravedno društvo. To je ono što je trulo u demokraciji“, iznosi sasvim otvoreno u reagiranju svoj stav o kapitalizmu.



"Kapitalizam je za mene jedna od rijetko smrdljivih pojava koja ubija pravedno društvo" (FOTO: Flickr/Exit)

Pojasnio je da se iz teksta u Jutarnjem dobiva dojam da je Izrael zemlja pravednog društva, što je, kaže, daleko od istine, i da je on, naučen pravom ponašanju u Izraelu, sada došao prosvjetljivati ove prostore.

„U Izraelu je mržnja daleko veća nego na našim prostorima, zbog čega sam se tamo sukobljavao s nacionalistima i fanaticima istog mentalnog sklopa kao i kod nas. Ja nisam vjernik i religija, kao i nacionalna pripadnost, meni ne predstavljaju ništa, tako da su mi tekstovi u kojima me prozivaju kao jevreja neshvatljivi, osim ako se s njima ne želi privući pažnja primitivnog dijela društva za ekstra klikove preko mojih leđa i porciju sipanja mržnje u komentarima pod tekst te poziva na linč koji poslije uslijede“, navodi Edo.

„I šta da radi čovjek kad mu se dogode ovakve gluposti, kad svi mediji prenose takve tekstove i njihove naslove, a ljudi naslove uzimaju kao činjenice i na kraju ispadaš nešto sto nisi. Znam samo jedno, a to je da više nikad neću surađivati s Jutarnjim listom“, zaključuje, napominjući da je novinar na intervjuu bio sasvim korektan, tako da za ovu neprofesionalnost okrivljuje uredništvo Jutarnjeg i pita se rade li to namjerno ili jednostavno ne znaju raditi svoj posao.

„Ljudi pazite se“, poručuje na kraju.

Lupiga.Com

Naslovna fotografija: Flickr/Exit